СТАНОВИЩЕ

За дисертационния труд на г-жа Ивелина Кючукова за придобиване на научната и образователната степен „доктор“

Тема: Европейският средновековен владетелски костюм (средата на 11-средата на 14 в.). Извори и проблеми“

Настоящата дисертация има дълга предистория. Тя е започната във Франция в обем, който едва ли може да бъде завършен и се защитава в България в доста редуциран вид. Предвид огромния по обем материал и проблемите, които той поставя, всеки максимализъм в случая е неоправдан. Вярно е, че науката за церемониите и покрай нея и за владетелстото облекло е стара колкото европейската медиевистика. Вярно е, обаче, че много често темата за костюмите се е третирала повърхностно, без да се държи сметка за изворите, тяхната датировка, проучването им на място, въпросът за произхода на тъканите, мотивите, обстановката, при която възникват и др. И у нас има проучвания по въпроса, но онова, което предлага г-жа Ивелина Кючукова, според мен, е качествено различно.

Различното качество трябва да се търси в няколко посоки. Първото и най-важното е, че дисертантката е имала възможност лично да се докосне и да проучи повечето от артефактите. Това измества проучването в нова насока и поставя въпроси там, където преди това не са съществували. Второ, това обстоятелство й позволява да установи датирането им, привнасянето на чужди елементи в тях, а това е много фажно, поне за тези, които държат на точността на изводите. Тук бих искал да отбележа един факт, до който г-жа Кючукова е достигнала в своите проучвания, но който има значение за цялата ни наука за Средновековието: точното датирате на изворите и по-точно на преписите, с които разполагаме. Знаем ли, например, какви промени е въвел Св. Патриарх Евтимий, когато е снемал препис от Бориловия синодик? Или дали Сказание за буквите е произведение от Златния век или не е? Трето, г-жа Кючукова много точно е определила движението на влиянията в областта на костюма: Античност, Изток, Рим, Византия, Европа. В тази верига от влияния место намират и страните от „византийската общност“, между които България и Сърбия. Но изводите на дисертантката вероятно ще прозвучат обезкуражаващо за някои търсачи на „национална емоция“: нито България, нито Сърбия имат самостоятелно значение в процеса на изработване на концепцията за владетелското облекло. Те са по-скоро рецепиенти на вече създадени модели. В това няма нищо лошо и обидно: въпрос на национално самочувствие е да го приемем.

Хронологиечските рамки са избрани удачно. За Европа това е разцвета на средновековната епоха, когато тя придобива класически параметри във всички области на живота. За Византия не е така, но трябва да се има предвид, че развитието почти никога не е синхронно. Освен това Византия може да оказва влияние върху Европа и когато е в упадък: много исторически и културни явления го доказват.

Дисертацията има много разгърната структура. На някои това може да прилича на липса на подреденост, но какво е подредеността в едно научно проучване? Не е ли това опит да се вкара действителността в някаква предварителна схема? За мен тъкмо тази привидна „разпиляност“ е голямото достойнство на дисертационния труд, защото издава интензивна и непреднамерена работа с изворите. Проблемите, които изворите в цялото им разнообразие, особено археологическите, предлагат, не предполага строго дозиране на метериала.

Ако някой очаква, че трудът може да се разпростре в страните от цяла Европа, ще остане разочарован. Европа е много разнообразна и всеки регион има свои специфики. Иберийските кралства не са включени, защото за Средновековието те са „контактна зона“ с Исляма и показват други особености. Същото важи и за Скандинавия. Всъщност виноги е било така: едни задават моделите, други, без да са толкова важни, ги следват като понякога ги променят до неузнаваемост.

Библиографията е много пълна, според моите разбирания. Разбира се винаги могат да се намерят дребни пропуски при обхвата на темата. Авторефератът точно отразява съдържанието, изводите и анализите в дисертационния труд.

Предвид казаното по-горе смятам, че дисертационния труд има качествата неговата авторка да получи научната и образователната сепен „доктор“. Аз ще гласивам за това и призовавам колегите ми да направят същото.

София, 27 юли, 2018 г. Рецензент:

 (проф. дин Христо Матанов)